runetrust/blame-folketinget-dk huggingface dataset:
Hans Christian Schmidt (V), 2015-12-09:
Det undrer mig, at spørgeren bebrejder den daværende borgerlige regering, for nu skal vi jo langt tilbage for at finde bebrejdelserne, kan jeg se, for de seneste 4 år – næsten i hvert fald – har Socialdemokratiet jo som regeringsparti således haft mulighed for at sætte en udvidelse af A40 på dagsordenen, men det skete jo ikke.
Henning Hyllested (EL), 2013-12-10:
Da der gik kuk i vikardækningen for Enhedslisten ved førstebehandlingen og vi derfor ikke havde noget ordførerindlæg, så vil jeg tillade mig lige at benytte tredjebehandlingen til meget, meget kort at gøre rede for, hvorfor Enhedslisten er imod både dette lovforslag og det efterfølgende, som i øvrigt er blevet sambehandlet i processen.
Birthe Rønn Hornbech (V), 2003-04-11:
I disse dage er det netop 900 år siden, vi fik vores eget ærkesæde, vi har altid været de uartige i den katolske kirke, vi vil være selvstændige, og de sidste mere end 400 år har vi været protestanter. Med den historiske baggrund, har vi - det store flertal i Danmark - så ikke ret til at fortsætte med at organisere os, som vi vil?
Tom Behnke (KF), 2010-04-09:
Det blev gennemført, og det blev gennemført sidste år, i juli 2009, med en ny bekendtgørelse, hvor man netop understregede, at de her godkendelser skal være synlige – ligesom vi har det i elevatorer og andre steder, hvor man kan se, at det, man benytter, rent faktisk er godkendt, og at man med tryghed kan bruge den pågældende installation.
Peter Hummelgaard Thomsen (S), 2016-10-11:
Institut for Menneskerettigheder lægger vægt på, at retshåndhævelsesdirektivet vil kunne bidrage til en styrkelse af individets ret til databeskyttelse på retshåndhævelsesområdet såvel i Danmark som i resten af EU samt at sikre et ensartet beskyttelsesniveau på tværs af EU's medlemsstater.
Susanne Clemensen (CD), 1999-05-19:
Men jeg tror, man skal passe på, at man ikke gør den så fleksibel, at det simpelt hen bliver for attraktivt for mange at benytte sig af den, for så er det jo, at det økonomiske grundlag for børnepasningsorloven skrider. Man kan i øvrigt i øjeblikket konstatere, at der er mange partier, som her i den senere tid forsøger at overbyde hinanden i forslag til, hvordan børnepasningsorloven skal gøres mere fleksibel.
Lisbeth Bech-Nielsen (SF), 2025-05-21:
Så vi stod med det valg enten at stå udenfor eller gå ind i forhandlingerne, tilføre milliarder til området og også sikre de mange unge, som jeg synes hr. Martin Lidegaard glemmer lidt i sin opremsning, som ikke passer ind i dag, som ikke får en chance i dag, og som ikke ville kunne komme på en ungdomsuddannelse i dag, og altså oprette et epx, der netop skulle give flere unge en mulighed.
Line Barfod (EL), 2004-11-16:
Ordføreren mener altså, at folk, der ikke har råd til at betale husleje, folk, der ikke har råd til at købe mad til deres børn, folk, der ikke har råd til, at deres børn kan deltage i fødselsdage og andet, har ringe forældreevne eller andet, og at vi skal sætte ind med en række socialpædagogiske tiltag.
Kirsten Normann Andersen (SF), 2018-11-23:
Rygning er skyld i en fjerdedel af alle dødsfald i Danmark, og rygere er i en særlig risiko for at få sygdomme som kræft og hjerte-kar-sygdomme og knogleskørhed, og derfor er det også utrolig vigtigt for os, at der nu skrides til handling.
Søren Kolstrup (EL), 2001-03-28:
»Kan ministeren bekræfte, at Teknologirådet sammen med Kommissionen planlægger at gennemføre en række ikke-offentlige arrangementer, der har til formål »at undersøge, hvordan offentligheden, journalister og beslutningstagere kan informeres bedre om genmodificerede planter, bidrage til debatten om GMP og forbedre klimaet for GMP debatten«, og hvad kan ministeren oplyse om
Knud Erik Kirkegaard (KF), 1999-12-07:
Så sagde hr. Anders Samuelsen, at man måske kunne komme i tvivl om, hvorvidt den periode, der er fastsat - 2 uger og 4 uger - nu var ramt rigtigt, og åbnede for overvejelser om på et eller andet tidspunkt måske at foretage ændringer heri
Marie Krarup (DF), 2017-01-31:
Men det var nu egentlig ikke det, jeg ville spørge ordføreren om, for det vedrører bare almindelig forsvarspolitik, som vi debatterer uafbrudt, og derfor er det også underligt, at forsvarsordføreren ikke har forstået det endnu – men jeg skal gerne gentage det mange gange ved andre lejligheder.
Frank Dahlgaard (UP), 2001-04-18:
Så når hr. Per Stig Møller siger, at det tog lidt lang tid for regeringen at komme i gang med at undersøge noget, mener han jo den nuværende Nyrup Rasmussen-regering; hvorfor gjorde man så ikke noget, da man havde justitsministerposten? Hvorfor tog man ingen initiativer dér, eller gjorde man?
Line Barfod (EL), 2010-05-31:
Derfor vil jeg gerne høre, om ministeren mener, at det afgørende er, at det enkelte menneske får den hjælp, det har behov for og har krav på efter loven, eller at der under et ikke sker det store, fordi man bruger mange flere penge på bureaukrati, og at det derfor ser det ud, som om der ikke er de store ændringer på de kommunale budgetter.
Inger Støjberg (V), 2012-05-16:
Og punkt 4: I sagen om udvisningsregler blev korrespondancen mellem kommissæren og justitsministeren holdt hemmelig – holdt hemmelig – indtil Information fik aktindsigt, på trods af at hr. Karsten Lauritzen i et udvalgsspørgsmål allerede den 4. april havde efterspurgt den.
Brian Mikkelsen (KF), 2001-05-22:
Derfor kan jeg kun opfordre regeringen til at arbejde hurtigt og konstruktivt med denne sag, så vi formår at drage nytte af de gode tider for dansk film og få etableret en god grobund for videreudvikling af det danske filmmiljø. Hvad angår intentionerne om at opbygge billedportalen artnet, er der tale om et projekt, hvor Kulturministeriet ser stort på, at der allerede er etableret tilsvarende initiativer i privat regi.
Thorkild B. Fransgaard (FRI), 2001-01-10:
Derfor ville det være bedre, om der kom lovforslag frem i Folketinget, som selvfølgelig helst skulle vedtages, som pålægger kommunerne og amtskommunerne, at alt, hvad der kan udføres af private virksomheder, skal ud i licitation, og i sådan en lov skulle der også være en bestemmelse, der sagde, at kommuner og amtskommuner ikke skulle kunne deltage. Men nu ved jeg selvfølgelig, at det her lovforslag alene drejer sig om ophævelse af revisionsbestemmelsen.
Morten Messerschmidt (DF), 2020-10-08:
Kunne vi forvente, at det for Det Radikale Venstre kunne være en løsning, at man begynder at have hårdere straffe, højere bøder, opholdsforbud, altså alle de ting, som sådan set på et tidspunkt kun var Dansk Folkepartis idéer, men som nu har bredt sig til andre partier?
Peter Skaarup (DF), 2009-04-02:
Et eller andet sted synes jeg, at kæden hopper af, og jeg tror, at man er nødt til langsigtet at kigge på grænsekontrol og erkende, at vi lever i en globaliseret verden, og der kan vi ikke have, at vores grænser er åbne for indsmugling af narko og skydevåben.
Pernille Vermund (NB), 2022-05-17:
I efteråret var der en sag, hvor der, så vidt jeg husker, var seks unge mennesker, der blev dømt for at begå ydmygelsesvold, og i mine øjne var det ikke særlig hårde straffe, og særlig for den ene af dem, som var en ung udenlandsk mand, syntes jeg, at det var ret påfaldende, at til trods for at anklagemyndigheden havde krævet udvisning, valgte dommerne at nøjes med at give vedkommende en advarsel.
Lene Espersen (KF), 2009-11-05:
Jeg vil sige, hvis man skulle gå ind på den tanke, at man sagde, at vi nu skulle til at have et registreringssystem for alle, der har en brændeovn eller en pejs derhjemme, ville det kræve, at vi skulle lave en slags selvangivelse for alle danskere, hvor de skulle indberette, hvad de havde, og hvad de puttede i dem for at varme op.
Kristian Thulesen Dahl (DF), 2002-03-19:
Jeg kommer fra et parti, som jo stort set ikke har vidst, hvor lokalerne, man forhandlede i, var, for den regering, der sad før regeringsskiftet, inviterede jo ikke til bare ét møde, bare en enkelt sølle kop kaffe i Finansministeriet, om finanslovforslaget, men sagde derimod fuldstændig nonchalant, at Dansk Folkeparti gad man overhovedet ikke bruge tid på, ikke engang en time en mandag formiddag, hvor jeg tror, hr. Ole M. Nielsen fik den glæde at komme i Finansministeriet. Så jeg må nok sige, at noget af den kritik, der kommer omkring processen, preller altså, tilgiv mig, fuldstændig af på Dansk Folkeparti.
Aage Frandsen (SF), 2002-11-26:
Vi er positivt indstillede over for et forslag, som bl.a. har det element i sig, at man benytter sig af et styret marked, hvor man via tilskud og afgifter prøver at få arbejdsgiverne til at udvise en fornuftig adfærd i retning af, at man ansætter praktikelever, så den enkelte arbejdsgiver tænker på helheden af arbejdsgivere, som på sigt har brug for, at unge mennesker får en erhvervsuddannelse.
Keld Albrechtsen (EL), 2003-04-02:
Derfor mener vi helt naturligt, at her bør bestyrelserne og retningslinjerne også ændres. Jeg lagde mærke til, at hr. Thor Gunnar Kofoed understregede, at vi jo ikke skal havne i den situation, hvor mulighederne for økologien kun bliver den procent, som i øjeblikket udgøres af de økologiske jordbrugere.
Thorkild B. Fransgaard (FP), 1998-11-04:
En forhøjelse af gebyret i den størrelsesorden lyder lidt voldsomt, men det kan være, jeg kan få en forklaring af fødevareministeren på, om det er, fordi der skal ansættes nogle flere i Plantedirektoratet, eller det simpelt hen er for at få nogle flere penge ind for at dække omkostningerne.
Ole M. Nielsen (KRF), 2002-03-14:
Da Kristeligt Folkepartis ordfører, hr. Jann Sjursen, ikke kan være til stede og ikke har givet mig dessiner om, hvad jeg skulle mene om det her, og da jeg ikke selv er i stand til at tage stilling til det, da jeg ikke har læst det ordentligt og ikke har forkundskaber til det, kan man ikke modtage en endelig melding her fra Kristeligt Folkeparti.
Kim Behnke (FP), 1999-05-27:
Men vi mener, at det er sagligt at vedtage det her lovforslag, for hvis man stemmer imod et forslag, så er man nødt til at gøre op med sig selv, hvad retstilstanden så vil være, hvis den lov ikke bliver vedtaget, og retstilstanden vil mildest talt være uoverskuelig både for landets fjernvarmeforbrugere og landets elforbrugere, og vi ønsker ikke at bringe folk i den situation. Så Jyllands-Postens lederskribenter og andre, der måtte være i tvivl om, hvordan tingene hænger sammen, kan med fordel læse den overordentlig grundige og meget tykke betænkning, der er afgivet.
Anders Fogh Rasmussen (V), 2007-01-31:
Nogle måneder efter jul så hr. Villy Søvndal pludselig en interesse i at kunne angribe regeringen på det her punkt, og så skiftede hr. Villy Søvndal pludselig et hundrede og firs grader kurs i den sag og tog afstand fra det standpunkt, han havde haft før jul.
Svend Erik Hovmand (V), 2002-03-18:
Jeg vil gerne sige, at efter vores opfattelse er det fundamentalt vigtigt for hele vores velfærdssamfund, at vi får etableret flere selvstændige virksomheder, og jeg synes, der er grund til at undre sig over, at specielt når det drejer sig om iværksætterne og de små og mellemstore virksomheder, har SF altså vendt tommelfingeren nedad for disse to lovforslag.
Jesper Petersen (S), 2026-01-22:
Det er godt lige at få anledning til her i en debat i Folketinget at understrege, at det er et stort og vigtigt lokalt ansvar at drive forsyningsselskaberne, og at det er et vigtigt ansvar lokalt at sikre, at de rette kompetencer er til stede i bestyrelserne for selskaberne.
Peter Hummelgaard (S), 2024-04-10:
F.eks. indgik regeringen sidste år, bl.a. også sammen med spørgerens parti, en aftale om en ny bandepakke, hvor aftalepartierne er enige om netop at følge disse erfaringer, i forhold til om det er et værktøj, der f.eks. vil kunne bruges i indsatsen mod banderne.
Christina Olumeko (ALT), 2025-01-21:
P.t. svigter vi børn, der har oplevet noget af det mest forfærdelige i deres eget hjem, for børn, der har overværet partnervold i hjemmet, kan udvikle alvorlige efterreaktioner, som det er afgørende at vi opdager og imødekommer tidligt, men det gør vi ikke i dag.
Keld Albrechtsen (EL), 1998-04-03:
Jeg vil godt spørge hr. Erling Christensen: Nu har man fra de lokale enheders side presset på for at få målt kimtallene i det hakkede kød, og det har været en kamp op ad bakke, hvor direktoratet ikke har været til at slæbe af sted. Så kommer man nu fra Socialdemokratiets side og siger, at det skulle være en fordel, at man centraliserer det, at det skulle være en fordel, at man fjerner dette lokale pres, som trods alt har ført til, at vi nu dog har fået målt, at vi nu har et forslag om offentliggørelse af resultaterne, og at vi nu har en diskussion.
Michael Aastrup Jensen (V), 2016-03-03:
Afslutningsvis vil jeg gerne understrege, at spørgsmål om demokrati og frihedsrettigheder i Tyrkiet er et meget vigtigt emne, og derfor bør det stå højt på dagsordenen både i EU og Europarådet, hvor den danske delegation fra Folketinget har mulighed for at rejse spørgsmål og holde Tyrkiet op på sine forpligtelser.
Line Barfod (EL), 2008-05-15:
Så jeg håber, at konflikten her også fører til, at langt flere begynder at diskutere, hvad det er for nogle rammer, som regeringen og Dansk Folkeparti skaber, hvad det er for nogle voldsomme begrænsninger, der bliver lagt på muligheden for at have en solidarisk velfærd, for det er selve den grundlæggende diskussion, vi er nødt til at have, hvis vi skal sikre, at vi også har en solidarisk velfærd i fremtiden.
Simon Emil Ammitzbøll (RV), 2006-12-01:
Men indtil den situation opstår, synes jeg, at vi skal lade være med at forholde os til alle mulige fortænkte eksempler, men forholde os til den virkelighed, at vi har givet lesbiske ret til kunstig insemination på det offentliges regning, og derfor skal deres børn selvfølgelig kunne få den samme omsorg som alle andre børn.
Martin Lidegaard (RV), 2015-02-03:
Jeg må sige, at jeg mener, at baggrunden for, at Grækenlands almindelige befolkning lever – og det er vi enige om – under meget svære kår og har store økonomiske problemer i dag, først og fremmest og primært er, at de i de sidste 20 år har haft politiske ledelser, der har ført en fuldstændig uansvarlig økonomisk politik, der har gældsat landet bundløst og har gjort det ekstremt hårdt at rette op på de offentlige finanser.
Morten Homann (SF), 2003-12-19:
alligevel at stille spørgsmålet. Nu er det sådan, at der i forbindelse med andenbehandlingen fra SF's side blev stillet et par ændringsforslag til det her lovforslag, som dokumenterede, at det ikke var helt uinteressant, hvad der var foregået under behandlingen af det her lovforslag - altså ikke hele diskussionen om, hvorfor man skulle vente 2½ år, mens milliarderne fossede ud, men selve det her forslag - for der blev i forbindelse med det her forslag identificeret et par yderligere huller i lovgivningen, som SF stillede forslag om at lukke.
Erling Bonnesen (V), 2008-02-19:
Det sker lige præcis med henblik på, at dansk lovgivning med hensyn til arbejdsmiljø, skat og andre forhold skal overholdes, og derfor vil jeg forholde mig til det, der skal behandles i relation til lovforslaget her, og ikke gå yderligere ind på forskellige andre spørgsmål af teknisk karakter nu.
Trine Torp (SF), 2018-03-23:
Og her hæfter jeg mig bl.a. ved, at regeringen skriver i det afsnit, der hedder »Udviklingsbistanden som løftestang for ligestilling«, at man vil fortsætte med at presse på for at skabe yderligere fremdrift for den globale ligestilling, bl.a. gennem udviklingsbistanden.
Anne Baastrup (SF), 1997-11-25:
, men problemet er dels, at de er ret svære at læse, dels at de er unuancerede i deres rosende beskrivelse af Amsterdamtraktaten, og det kan man altså ikke byde almindelige danskere, for vi er ikke vant til at sætte os ind i stof, der ikke problematiseres, og det tror vi ikke på.
Helge Vagn Jacobsen (RV), 2015-04-30:
Kommunerne er meget langt fremme med at udbygge deres borgerservice, så man i dag kan få hjælp til langt de fleste ting, både pas, sundhedskort, giftermål, opskrivning til børnehaveplads, vejledning, forskudsopgørelser til SKAT, folkepension osv.
Dennis Flydtkjær (DF), 2017-10-25:
Og det er jo fair nok, at man ikke har brugt det – det taler måske også for, at der ikke er behov for at have reglen – men det er en usikkerhed, det kan give i en virksomhed, at man tror, man får et bindende svar, som så ikke er bindende alligevel; det giver jo ikke ret meget mening.
Jesper Petersen (SF), 2012-10-04:
Altså, f.eks. det at øge beskæftigelsesfradraget kraftigt, så helt almindelige lønmodtagere får mere ud af deres arbejdsindsats og der står mere på lønsedlen, når skatten er trukket fra, er også fremgået før valget. Så vi må vist tage en snak om gamle dage over en kop øl på et tidspunkt og få genopfrisket hr. Kristian Thulesen Dahls hukommelse lidt.
Pia Christmas-Møller (KF), 1998-06-25:
Her blev det, da V og K ankede over, at vi ikke havde nogle reelle forhandlinger, sagt med sådan skolemesteragtig mine, at V og K var inviterede til at stille spørgsmål til den pinsepakke, som regeringen havde fremlagt, til at kommentere pinsepakken, og at vi da var også velkomne til at kritisere pinsepakken, men ikke ét ord om forhandlinger.
Hans Andersen (V), 2019-11-12:
På den baggrund er vi i Venstre også glade for det forslag til vedtagelse, som vi har kunnet blive enige om, og hvor Folketinget opfordrer regeringen til hurtigst muligt at finde en løsning på overvågningsproblematikken – det er jo i bund og grund det, som vi i dag skal følge op på, og som vi er enige om – og det vil vi gerne støtte op om.
Lene Espersen (KF), 2000-01-27:
F.eks. hvis nu man gerne som frivillig vil deltage i et arrangement eller undervise i noget, som idrætsorganisationer står for, er det da sådan, at frivillige, der f.eks. underviser i fodbold eller gymnastik, overhovedet ikke deltager i kurser, og får de bare lov at undervise uden at have noget som helst kendskab til tingene.
Michael Aastrup Jensen (V), 2022-05-04:
Og det er vigtigt at holde fast i, at man jo faktisk tidligere har været inde og kigge på, skal vi sige lignende problemstillinger, for det var sådan med den automatiske trafikkontrol, altså de her mobile stærekasser og de fastmonterede stærekasser, at det også tit skabte en masse problemer.
Martin Lidegaard (RV), 2005-03-31:
Når jeg kan blive lidt bekymret over, om det her måske bliver dyrere for borgerne og mere bureaukratisk, er det ud fra den helt logiske kalkule, at hvis der er otte samarbejdspartnere med otte forskellige kontorer, otte forskellige medarbejdere, der skal fastholde den samme kompetence og oven i købet skal finde hinanden, fordele udgifterne osv. osv., så tilsiger min logik mig bare, at der alt andet lige er en større risiko for, at der går lidt mere bureaukrati i den – selvfølgelig kan man løse opgaven – end hvis der kun er én instans, der skal gøre det.
Søren Søndergaard (EL), 2004-01-15:
Det fremgår jo fuldstændig tydeligt af det forslag, der er fremsat af hr. Keld Albrechtsen, hr. Niels Sindal og fru Margrete Auken, og jeg læser følgende op: »Derfor opfordrer Folketinget regeringen til at sikre, at al færgetrafik til de små og mellemstore danske øer friholdes fra krav om udlicitering og udbud og invitationer til afgivelse af interessebud.«
Jesper Langballe (DF), 2004-12-14:
Hr. Villy Søvndals ordførertale var jo præget af den retorik og den ulidelige, skråsikre selvklogskab, som uvilkårligt kommer, når et gammelt EU-modstander-parti vender hundred og firs grader rundt og bliver et pænt og stuerent EUparti.
Rasmus Jarlov (KF), 2011-05-06:
For det første er det jo en gratis omgang, fordi Socialdemokraterne ikke selv har nogen økonomisk politik, og for det andet må man spørge, om hr. Rasmus Prehn virkelig i ramme alvor mener, at det er et argument for at bevare efterlønnen, at der er flere efterlønnere på Lolland end i Nordsjælland.
Johanne Schmidt-Nielsen (EL), 2015-08-26:
Og derfor havde jeg da også forventet, at hr. Naser Khader ville stemme for, at vi sikrede, at de, der har bestået danskuddannelse 1, kan komme videre på danskuddannelse 2 og tage en prøve der, sådan at det er alle flygtninge, der reelt får mulighed for at tage den her prøve.
Kristian Jensen (V), 2003-04-08:
Hr. Kristian Thulesen Dahls spørgsmål er jo yderst relevant, for når man kigger på de bemærkninger - hvis hr. Nicolai Wammen har tid at lytte - der står i beslutningsforslaget, så står der netop, at det, hvis man stemmer for beslutningsforslaget, er afgørende, at genopbygningen sker under ledelse af FN.
Thor Pedersen (V), 1998-12-17:
I vores terminologi har det altid været opfattet sådan, at det at sænke pensionsalderen i virkeligheden er et velfærdsgode, hvis man samtidig har en mulighed for, hvis man vil, at have indtjening ved siden af; altså at kunne blive på arbejdsmarkedet, selv om man har opnået pensionsalderen
Carsten Bach (LA), 2016-04-19:
Det er bl.a. ved at gøre det mere attraktivt for landmanden at have urørte arealer – arealer, som ikke nødvendigvis for landmanden har den store driftsmæssige værdi – og at man kan lade sådan et areal stå mere eller mindre uberørt, men uden at det vokser ind i en beskyttelse og dermed pålægger bedrift og landmand restriktioner fremover.
Mariann Fischer Boel (V), 1999-10-26:
Det er jo en næsten årligt tilbagevendende begivenhed. Men for at reaktionerne nu ikke fuldstændig skal blive sat på automatpilot, så er der dog i forhold til sidste år foretaget nogle enkelte justeringer, og jeg vil godt medgive, selv om skatteministeren beskylder mig for ikke at være voldsomt positiv, at der dog er lidt mere perspektiv i fremlæggelsen i år end i den, vi plejer at se.
Connie Hedegaard (KF), 2007-02-21:
Det sidste er bl.a. det, som »Et ton mindre«-kampagnen skal fokusere på, ikke fordi det kun er borgerne, der skal gøre noget, men fordi borgernes opbakning til, at vi kører med de her meget betydelige mål, i sidste ende jo også afhænger af, om borgerne grundlæggende forstår, at det er vores livsstil, der har været med til at skabe klimaproblemet, og at det også er ændringer i den livsstil, som skal være med til at løse problemet.
Walter Christophersen (DF), 2007-02-06:
Og hvis man ikke vil lytte, så mener jeg – måske lidt naivt – at vi her fra Folketingets talerstol i hvert fald kunne sende et signal om, at det nok ville være en god idé for at imødekomme trængselsproblematikkerne, at man forholdt sig til at anlægge flere parkeringspladser i København.
Arne Rolighed (S), 2001-01-10:
: Det forslag, som jeg har lagt frem, går ud på - som det korrekt er sagt af hr. Jørgen Winther handler det ikke om livstruende patienter, så tak for korrektionen - at de patienter med livstruende sygdom, som ikke får en relevant behandling på et offentligt sygehus inden for 8 uger, får et håndfast, reelt tilbud om at få en behandling på et andet sygehus i Danmark eller i udlandet, privat eller offentligt.
Per Stig Møller (KF), 2006-11-22:
Det betød så, at jeg gik i samtale med flere udenrigsministre fra EU-kredsen, som havde stået sammen med os i Sikkerhedsrådet, og sagde til dem, at jeg nu faktisk ville stemme for, fordi jeg er imod Beit Hanoun-massakren, og nu har vi fået det ind, som vi efterlyste i Sikkerhedsrådet.
Kim Andersen (V), 2009-11-20:
Og er det sådan, at det ved overvejelse om indgåelse af en udleveringsaftale med et andet land, eksempelvis det land, som fru Line Barfod her nævner, fra dansk side ikke vurderes, at de principper og kriterier kan overholdes, ja, så er principperne ikke til stede, og så kan sådan en aftale jo ikke indgås, og dermed har Folketinget også haft sin principielle indflydelse.
Per Ørum Jørgensen (KF), 2005-11-22:
Det, vi kan sige, er, at de målinger, man laver, de såkaldte AMVAB-målinger, foretages både i Norge, Storbritannien, Belgien, Holland, Frankrig og Italien og faktisk også OECD, og det giver da i hvert fald en vis ræson i, at man drager den sammenligning.
Jeppe Kofod (S), 2022-04-20:
Det kan egentlig siges meget kort: Regeringen er imod en overstatslig EU-hær, regeringen er imod at afskaffe medlemslandenes vetoret på forsvarsområdet, og jeg kan bekræfte, at hvis noget af det nogen sinde skulle komme på tale – og det er der absolut intet der tyder på – så vil vi i regeringen insistere på en folkeafstemning.